Illum, il-Kummissjoni Ewropea ppubblikat it-Tabella ta' Valutazzjoni tal-Ġustizzja tal-UE 2019 li tagħti ħarsa komparattiva tal-indipendenza, il-kwalità u l-effiċjenza tas-sistemi ġudizzjarji fl-Istati Membri tal-UE. L-edizzjoni ta' din is-sena hija r-raba' waħda tat-Tabella ta' Valutazzjoni tal-Ġustizzja. X'inhi t-Tabella ta' Valutazzjoni tal-Ġustizzja tal-UE? It-Tabella ta' Valutazzjoni tal-Ġustizzja tal-UE hija għodda ta' informazzjoni komparattiva li għandha l-għan li tassisti lill-UE u lill-Istati Membri jtejbu l-effikaċja tas-sistemi ġudizzjarji nazzjonali. Dan tagħmlu billi tipprovdi data oġġettiva, affidabbli u kumparabbli dwar il-kwalità, l-indipendenza u l-effiċjenza tas-sistemi ġudizzjarji tal-Istati Membri kollha. It-Tabella ta' Valutazzjoni tikkontribwixxi biex jiġu identifikati prattiki tajba, titjib u nuqqasijiet potenzjali. Hija turi x-xejriet fil-funzjonament tas-sistemi ġudizzjarji nazzjonali fuq perjodu ta' żmien. Hija ma tippreżentax klassifikazzjoni waħda kumplessiva, iżda ħarsa ġenerali lejn kif jiffunzjonaw is-sistemi ġudizzjarji kollha. Din hi bbażata fuq indikaturi varji li huma ta' interess komuni għall-Istati Membri kollha. It-Tabella ta' Valutazzjoni ma tippromwovi l-ebda tip partikulari ta' sistema ġudizzjarja, ikun xi jkun il-mudell tas-sistema ġudizzjarja nazzjonali – jew it-tradizzjoni legali li tkun imsejsa fuqha – it-tempestività, l-indipendenza, l-affordabbiltà, u l-aċċess faċli għall-utent huma wħud mill-parametri essenzjali ta' sistema ġudizzjarja effikaċi. Għaliex is-sistemi ġudizzjarji nazzjonali huma importanti għall-UE? Is-sistemi ġudizzjarji għandhom rwol kruċjali biex jiddefendu l-istat tad-dritt u l-valuri fundamentali tal-Unjoni. Huma jiżguraw li l-individwi u n-negozji jkunu jistgħu jgawdu drittijiethom bis-sħiħ, iqawwu l-fiduċja reċiproka u jgħinu biex jinħoloq ambjent favorevoli għan-negozju u l-investiment fis-suq uniku. Għalhekk it-titjib fl-effikaċja tas-sistemi ġudizzjarji nazzjonali hija waħda mill-prijoritajiet tas-Semestru Ewropew – iċ-ċiklu annwali tal-UE tal-koordinazzjoni tal-politika ekonomika. It-Tabella ta' Valutazzjoni tal-Ġustizzja tal-UE tgħin lill-Istati Membri jiksbu din il-prijorità. X'inhuma n-novitajiet ewlenin fis-seba' edizzjoni tat-Tabella ta' Valutazzjoni tal-Ġustizzja tal-UE? L-edizzjoni tal-2019 tiżviluppa aktar ċerti aspetti tal-funzjonament tas-sistemi ġudizzjarji: It-tabella ta' Valutazzjoni tippreżenta wkoll: X'inhuma r-riżultati ewlenin tat-Tabella ta' Valutazzjoni tal-Ġustizzja tal-UE 2019? X'inhi r-relazzjoni bejn it-Tabella ta' Valutazzjoni tal-Ġustizzja tal-UE u s-sett ta' għodod dwar l-istat tad-dritt tal-UE? It-tabella ta' Valutazzjoni tal-Ġustizzja tal-UE hija waħda mill-għodod tas-sett ta' għodod tal-UE dwar l-istat tad-dritt. It-Tabella ta' Valutazzjoni tal-Ġustizzja tal-UE , li toħroġ kull sena, tagħti indikazzjonijiet dwar firxa ta' indikaturi biex jiġu vvalutati l-indipendenza, il-kwalità u l-effiċjenza tas-sistemi nazzjonali tal-ġustizzja. Dan l-istrument komparattiv huwa kkumplimentat minn valutazzjonijiet speċifiċi għall-pajjiżi, ippreżentati fir-Rapport tal-Pajjiż tas-Semestru Ewropew, li permezz tagħhom tkun tista' ssir analiżi aktar profonda bbażata fuq il-kuntest nazzjonali legali u istituzzjonali. Is-sett ta' għodod tal-UE dwar l-istat tad-dritt jikkonsisti minn firxa wiesgħa ta' għodod biex jimmonitorjaw, jivvalutaw u jirrispondu b'attenzjoni għal kwistjonijiet tal-istat tad-dritt fl-Istati Membri, fost l-oħrajn, il-proċeduri ta' ksur, is-Semestru Ewropew, it-Tabella ta' Valutazzjoni tal-Ġustizzja tal-UE, il-Mekkaniżmu għall-Kooperazzjoni u l-Verifika (Cooperation and Verification Mechanism, CVM), il-Qafas tal-Istat tad-Dritt u l-proċedura tal-Artikolu 7 tat-TUE. Il-Kummissjoni, fil-Komunikazzjoni tagħha dwar “Inkomplu nsaħħu l-Istat tad-Dritt fi ħdan l-Unjoni”, li ġiet ippubblikata fit-3 ta' April, stiednet lill-istituzzjonijiet tal-UE u lill-Istati Membri, kif ukoll lil partijiet interessati oħra, biex jikkontribwixxu ideat dwar kif is-sett ta' għodod dwar l-istat tad-dritt jista' jiżviluppa fil-futur. Filwaqt li tibni fuq dan il-proċess ta' riflessjoni u d-dibattitu li għaddej, il-Kummissjoni se terġa' lura għal din il-kwistjoni bil-konklużjonijiet u l-proposti tagħha f'Ġunju 2019. X'inhu s-Semestru Ewropew? Is-Semestru Ewropew huwa ċ-ċiklu annwali tal-UE għall-koordinazzjoni tal-politika ekonomika, fiskali u soċjali. Kull sena, il-Kummissjoni Ewropea tagħmel analiżi dettaljata tal-pjanijiet tal-Istati Membri tal-UE għal riformi makroekonomiċi, baġitarji u strutturali u toħroġ rakkomandazzjonijiet għat-12–18-il xahar li jkunu ġejjin biex jiġu adottati mill-Kunsill. Iċ-ċiklu tas-Semestru Ewropew jibda f'Novembru bil-pubblikazzjoni tal-Istħarriġ Annwali dwar it-Tkabbir tal-Kummissjoni u l-proposta tal-Kummissjoni għal rakkomandazzjoni tal-Kunsill dwar il-politika ekonomika taż-żona tal-euro. L-Istħarriġ Annwali dwar it-Tkabbir jistabbilixxi prijoritajiet ekonomiċi u soċjali ġenerali għall-UE u jipprovdi lill-Istati Membri bi gwida politika ġenerika għas-sena ta' wara. Ir-rakkomandazzjoni taż-żona tal-euro tipprovdi pariri mfassla apposta lill-Istati Membri taż-żona tal-euro dwar kwistjonijiet rilevanti għall-funzjonament taż-żona tal-euro kollha kemm hi. Fl-istħarriġ Annwali dwar it-Tkabbir tal-2019, il-Kummissjoni tenfasizza li “l-istituzzjonijiet pubbliċi bi prestazzjoni tajba jikkontribwixxu għal aktar tkabbir u huma prekundizzjoni għat-twettiq b'suċċess ta' riformi oħra” u li “dan jinkludi (…) ir-rispett għall-istat tad-dritt”. Jenfasizza wkoll li “l-istat tad-dritt, sistemi ġudizzjarji effettivi u oqfsa robusti kontra l-korruzzjoni huma kruċjali biex jattiraw in-negozju u jippermettu t-tkabbir ekonomiku. Dan għandu x'jaqsam mal-effiċjenza u l-indipendenza tas-sistemi tal-qrati kif ukoll approċċ komprensiv biex tiġi miġġielda l-korruzzjoni, li jgħaqqad flimkien il-prevenzjoni, il-prosekuzzjoni effettiva u s-sanzjonijiet”. Ir-Rakkomandazzjoni tal-2019 għaż-Żona tal-Euro kif approvata mill-Kunsill Ewropew fil-21 u fit-22 ta' Marzu 2019 tenfasizza l-ħtieġa li tittejjeb il-kwalità tal-istituzzjonijiet u b'mod partikolari l-effikaċja tas-sistemi ġudizzjarji. It-Tabella ta' Valutazzjoni tal-UE għall-Ġustizzja kif tikkontribwixxi għas-Semestru Ewropew? It-Tabella ta' Valutazzjoni tħares lejn firxa ta' indikaturi biex tivvaluta l-indipendenza, il-kwalità u l-effiċjenza tas-sistemi ġudizzjarji nazzjonali u tgħin biex jiġi vvalutat l-impatt tar-riformi fil-ġustizzja fl-Istati Membri. Jekk it-Tabella ta' Valutazzjoni tiżvela prestazzjoni fqira, ir-raġunijiet għal dan dejjem jeħtieġu analiżi aktar profonda tal-kuntest legali u istituzzjonali nazzjonali. Din il-valutazzjoni speċifika għall-pajjiż titwettaq fil-kuntest tal-proċess tas-Semestru Ewropew permezz ta' djalogu bilaterali mal-awtoritajiet u mal-partijiet interessati kkonċernati. Il-valutazzjoni speċifika għall-pajjiż tikkunsidra l-partikolaritajiet tal-ordinament ġuridiku u l-kuntest tal-Istat Membru kkonċernat. Dan eventwalment jista' jwassal lill-Kummissjoni biex tipproponi lill-Kunsill jadotta Rakkomandazzjonijiet Speċifiċi għall-Pajjiż dwar it-titjib fis-sistemi ġudizzjarji nazzjonali. Kif jistgħu s-sistemi ġudizzjarji effikaċi jappoġġaw it-tkabbir? Ġustizzja effettiva li tirrispetta l-istat tad-dritt sa minn żmien twil ilu ġiet identifikata bħala waħda li għandha impatt ekonomiku pożittiv. Fejn is-sistemi ġudizzjarji jiggarantixxu l-infurzar tad-drittijiet, ikun aktar probabbli li l-kredituri jsellfu l-flus, in-negozji jkunu dissważi minn imġiba opportunistika, l-ispejjeż tat-tranżazzjonijiet jonqsu u jkun ukoll aktar probabbli li n-negozji innovattivi jinvestu. L-impatt benefiku ta' sistemi ġudizzjarji nazzjonali li jiffunzjonaw tajjeb għall-ekonomija hu appoġġat minn firxa wisgħa ta' studji u letteratura akkademika, inkluż mill-Bank Ċentrali Ewropew, mill-Fond Monetarju Internazzjonali, mill-OECD, mill-Forum Ekonomiku Dinji, u mill-Bank Dinji. Kif teżamina l-effikaċja tal-ġustizzja t-Tabella ta' Valutazzjoni tal-Ġustizzja tal-UE 2019? It-Tabella ta' Valutazzjoni tuża indikaturi li jeżaminaw it-tliet fatturi prinċipali ta' sistema ġudizzjarja effikaċi: l-effiċjenza, il-kwalità u l-indipendenza. L-indikaturi relatati mal-effiċjenza tal-proċedimenti jinkludu: l-ammont ta' kawżi, it-tul tal-proċeduri ġudizzjarji (żmien għat-trattazzjoni); ir-rata tal-qtugħ tal-kawżi (il-proporzjon tal-għadd ta' kawżi solvuti meta mqabbel mal-għadd ta' kawżi miftuħa), u l-għadd ta' kawżi pendenti. It-Tabella ta' Valutazzjoni tippreżenta wkoll it-tul medju tal-proċedimenti f'oqsma speċifiċi meta jkun involut id-dritt tal-UE Aċċess faċli għall-ġustizzja, riżorsi adegwati, għodod ta' valutazzjoni effikaċi u standards xierqa huma fatturi ewlenin li jikkontribwixxu għall-kwalità tas-sistemi ġudizzjarji. It-Tabella ta' Valutazzjoni tuża indikaturi varji biex tkopri dawn il-fatturi: bħall-preżentazzjoni elettronika tat-talbiet, il-komunikazzjoni bejn il-qrati u l-partijiet, it-taħriġ tal-imħallfin, ir-riżorsi finanzjarji, u s-sistemi u l-istandards tal-ġestjoni tal-kawżi bl-ICT. It-Tabella ta' Valutazzjoni teżamina l-perċezzjoni tal-indipendenza ġudizzjarja kemm fost il-pubbliku ġenerali kif ukoll fost il-kumpaniji. Hija tippreżenta wkoll informazzjoni dwar is-salvagwardji ġuridiċi fl-Istati Membri għal ċerti sitwazzjonijiet fejn l-indipendenza ġudizzjarja tista' tkun f'riskju, ħarsiet ġenerali dwal l-organizzazzjoni tas-servizzi tal-prosekuzzjoni nazzjonali. X'inhi l-metodoloġija tat-Tabella ta' Valutazzjoni tal-Ġustizzja tal-UE? It-Tabella ta' Valutazzjoni tuża diversi sorsi ta' informazzjoni. Il-biċċa l-kbira tad-data kwantitattiva hija provduta mill-Kummissjoni Ewropea għall-Effikaċja tal-Ġustizzja (Council of Europe Commission for the Evaluation of the Efficiency of Justice, CEPEJ) li permezz tagħha l-Kummissjoni kkonkludiet kuntratt biex twettaq studju speċifiku annwali. Din id-data hija mifruxa bejn l-2010 u l-2017 u ngħatat mill-Istati Membri skont il-metodoloġija tas-CEPEJ. L-istudju jipprovdi wkoll kummenti dettaljati u skedi informattivi speċifiċi għall-pajjiż li jagħtu aktar informazzjoni kuntestwali u għandhom jinqraw flimkien mal-grafiki. Is-sorsi ta' data l-oħrajn huma l-gruppi tal-persuni ta' kuntatt dwar sistemi ġudizzjarji nazzjonali, in-Netwerk Ewropew tal-Kunsilli għall-Ġudikatura (European Network of Councils for the Judiciary,ENCJ), in-Netwerk tal-Presidenti tal-Qrati Ġudizzjarji Supremi tal-UE, l-Assoċjazzjoni tal-Kunsilli tal-Istat u tal-Ġuriżdizzjonijiet Amministrattivi Supremi tal-UE (ACA), in-Netwerk Ewropew għall-Kompetizzjoni,il-Kumitat tal-Komunikazzjoni, l-Osservatorju Ewropew tal-Ksur tad-Drittijiet tal-Propjetà Intellettwali, il-Grupp Espert dwar il-Ħasil tal-Flus u l-Finanzjament tat-Terroriżmu, il-Eurostat, in-Netwerk Ewropew tat-Taħriġ Ġudizzjarju (European Judicial Training Network, EJTN)u l-Forum Ekonomiku Dinji. Għaliex hemm xi data nieqsa? Għalkemm għad ma m'hemmx biżżejjed data għal ċerti Stati Membri, il-lakuna fid-data qed tkompli tonqos. Id-diffikultajiet li jifdal fil-ġbir tad-data sikwit ikunu dovuti għal kapaċità statistika insuffiċjenti jew għall-fatt li l-kategoriji nazzjonali li d-data tinġabar għalihom ma jkunux jikkorrespondu eżatt għal dawk użati għat-Tabella ta' Valutazzjoni. F'każijiet rari, il-lakuna fid-data tkun dovuta għan-nuqqas ta' rieda li jikkontribwixxu mill-awtoritajiet nazzjonali. Il-Kummissjoni ser tkompli tinkoraġġixxi lill-Istati Membri sabiex inaqqsu aktar din id-diskrepanza fid-data. Għal aktar tagħrif Stqarrija għall-istampa